钦定古今图书集成/明伦汇编/氏族典/第230卷 > 杨大异
## 钦定古今图书集成/明伦汇编/氏族典/第230卷 > 杨大异

按《宋史杨大异传》：“大异字同伯，唐天平节度使汉公
之后。十世祖祥，避地醴陵，因家焉。大异登嘉定十三
年进士第，授衡阳主簿，调龙泉尉，移安远尉。邑有峒
寇扰民，檄大异往治之。大异入贼峒，谕以祸福，皆出
降。以赏迁吉州户曹，改广西经干，复以弭盗赏除四
川制置司参议官。北兵入成都，大异从丁黼战死。诘”
旦，其部曲窃往瘗之，大异，复苏，负以逃，获免。进朝奉
郎，宰石门县，擢知登闻鼓院，迁大理寺丞。召对，极言
时政得失。迕宰相意，出知澧州。理宗命直秘阁、提点
广东刑狱，改提点广西刑狱，除秘阁修撰、大中大夫、
提举崇禧观，封醴陵县开国男，归里第，卒。